
ŠIAULIŲ MIESTO SAVIVALDYBĖS ADMINISTRACIJOS
ŠVIETIMO SKYRIUS


SPRENDIMO „DĖL ŠIAULIŲ MIESTO PRIEŠMOKYKLINIO UGDYMO GRUPIŲ SKAIČIAUS IR ŠVIETIMO ĮSTAIGOSE ĮGYVENDINAMŲ PRIEŠMOKYKLINIO UGDYMO ORGANIZAVIMO MODELIŲ 2025–2026 MOKSLO METAIS NUSTATYMO“
PROJEKTO AIŠKINAMASIS RAŠTAS

2025-01-03
Šiauliai


Parengto sprendimo projekto tikslas – nustatyti Šiaulių miesto priešmokyklinio ugdymo grupių skaičių, vaikų skaičių grupėse ir įgyvendinamus priešmokyklinio ugdymo organizavimo modelius švietimo įstaigose 2025–2026 mokslo metais.

Švietimo įstaigos savininko teises ir pareigas įgyvendinanti institucija pagal Švietimo įstatymo ir Lietuvos Respublikos vietos savivaldos įstatymo jai suteiktus įgaliojimus kasmet įvertina priešmokyklinio ugdymo poreikį, turimus išteklius ir prireikus tikslina ir tvirtina švietimo įstaigas, vykdančias priešmokyklinio ugdymo programą, priešmokyklinio ugdymo grupių skaičių ir vaikų skaičių jose bei pasirinktą priešmokyklinio ugdymo organizavimo modelį.

Šiuo sprendimo projektu siūloma nustatyti priešmokyklinio ugdymo grupių (toliau – PUG)
skaičių ir vaikų skaičių jose bei ugdymo organizavimo modelius (t. y. darbo trukmę) Šiaulių miesto švietimo įstaigose 2025–2026 mokslo metais. Iš viso planuojamos 62 PUG (bendrojo ugdymo mokyklose – 23, ikimokyklinio ugdymo įstaigose – 36, specialiojo ugdymo mokyklose – 3), kuriose galės ugdytis 1041 priešmokyklinukas. 
2025–2026 m. m. PUG nebus formuojamos 3 lopšeliuose-darželiuose („Eglutė“, „Gluosnis“, „Žiogelis“), 5 progimnazijose (Gegužių, Jovaro, „Juventos“, Salduvės, „Sandoros“) ir 2 specialiosiose mokyklose („Ringuvos“, „Santakos“).
PUG skaičius švietimo įstaigose nustatytas atsižvelgiant į mokyklų aptarnaujamose teritorijose gyvenančių priešmokyklinio amžiaus vaikų skaičių (Gyventojų registro duomenimis, 2024-08-01 Šiaulių mieste gyvena 1032 priešmokyklinio amžiaus vaikų), tose teritorijose esančių švietimo įstaigų skaičių ir jų dydį. 
PUG formavimo 2025–2026 mokslo metais perspektyvos ir galimybės aptartos su švietimo įstaigų vadovais, jie supažindinti su teikiamu sprendimo projektu.

Bus nustatytas grupių skaičius atsižvelgiant į mokyklų aptarnaujamose teritorijose gyvenančių vaikų skaičių. Vaikų skaičius bendrosios paskirties PUG nustatomas mažesnis (18), nei maksimalus leistinas (20), kad būtų sudarytos palankesnės sąlygos įgyvendinti įtraukiojo ugdymo nuostatas. Pasekmės teigiamos, nes gana tolygiai paskirstomi vaikų srautai, sumažinamas vaikų skaičius grupėje.

Galiojantys Savivaldybės teisės aktai nebus keičiami.

Sprendimui įgyvendinti papildomų teisės aktų nereikės.

Sprendimui įgyvendinti papildomų lėšų nereikės.
Sprendimo projekto antikorupcinis vertinimas.
Vadovaujantis Teisės aktų ar jų projektų antikorupcinio vertinimo metodika, parengta ir pridedama sprendimo projekto antikorupcinio vertinimo pažyma.
Sprendimo projektą parengė Šiaulių miesto savivaldybės administracijos Švietimo skyrius. Tiesioginis rengėjas – Švietimo skyriaus vedėjo pavaduotoja Živilė Nakčiūnienė, tel. (+370 41) 386 473. Projekto iniciatorius – Švietimo skyrius.

